《题王仲弘县尹所藏高彦敬尚书巴陵山水图》
元代·郯韶

尚书爱画山，落笔生远色。微茫洞庭野，迥与湘渚隔。

青山迤逦洞春空，江波欲落江树重。望中云梦开七泽，猿啼直与巴陵通。

王郎家住巴陵道，按图只说巴陵好。巴陵女儿歌《竹枝》，微风落日行人少。

山中春雨生石田，柴门流水声溅溅。钓竿长日倚沙树，扁舟中阁生晴烟。

爱此只合山中住，十年作官不归去。高堂见画夜梦之，墓中离离湿秋露。

白头官满思转多，江南酒美仍蹉跎。人生得意夜行乐，酒酣且和巴陵歌，王郎王郎奈尔何！

作者简介：湖州吴兴人，字九成。号云台散史，又号苕溪渔者。慷慨有气节。顺帝至正中尝辟试漕府掾，不事奔竞，澹然以诗酒自乐。工诗。